
Haszonkölcsön szerződés

mely létrejött egyrészről
Budapest Főváros XIV. Kerület Zugló Önkormányzata
székhely:		1145 Budapest, Pétervárad utca 2.
adószáma:		15735777-2-42
statisztikai számjel:	15735777-8411-321-01
számlaszáma:		11784009-15514004
képviseli:		Rózsa András, polgármester (a továbbiakban: Haszonkölcsönbe adó), mint Haszonkölcsönbe adó, másrészről

a Zugló Információs és Médiacsoport Korlátolt Felelősségű Társaság
székhely: 1149 Budapest, Limanova tér 25.
cégjegyzékszám: 01-09-357497
adószám: 27927142-2-42
képviseli: Victora Zsolt ügyvezető
(a továbbiakban: Haszonkölcsönbe vevő),

(Haszonkölcsönbe adó és Haszonkölcsönbe vevő a továbbiakban együtt: Felek vagy Szerződő Felek) között, az alulírott napon és helyen, a Budapest Főváros XIV. Kerület Zugló Önkormányzata Képviselő-testületének ….../2026. (..…) önkormányzati határozata alapján az alábbi feltételekkel.

I.	A szerződés tárgya

1. Haszonkölcsönbe adó kizárólagos, 1/1 arányú tulajdonát képezi a Budapest XIV. kerületi ingatlan-nyilvántartásban 31699/9/A/1 helyrajzi szám alatt felvett, természetben 1145 Budapest XIV. kerület, Pétervárad u. 3. szám földszintjén található, 94 m2 alapterületű, „iroda” megjelölésű ingatlan (a továbbiakban: Ingatlan).

	2. A Haszonkölcsönbe adó ingyenes haszonkölcsön jogviszony keretében használatba adja, a Haszonkölcsönbe vevő pedig használatba veszi az Ingatlant a Haszonkölcsönbe adó és a Haszonkölcsönbe vevő között 2026. április 1. napján médiaszolgáltatási feladatok ellátására kötött vállalkozási szerződésben meghatározott feladatok ellátáshoz szükséges irodaként, szerkesztőségként és stúdióként való használat céljából. A Haszonkölcsönbe vevő az Ingatlant kizárólag az e pontban meghatározott célra használhatja.

II.	A szerződés időbeli hatálya; az Ingatlan birtokbaadása

1.	A szerződés a mindkét fél általi aláírás napján lép hatályba és határozatlan időtartamra jön létre.
2. Az Ingatlan birtokbaadására a III. 1. pontban írt felújítási munkák befejezését követően kerül sor, amiről a Felek átadás-átvételi és állapotfelmérő jegyzőkönyvet vesznek fel. Az átadás-átvételi és állapotfelmérő jegyzőkönyvben Felek rögzítik különösen az Ingatlan birtokbaadáskori állapotát, a mérőóraállásokat, valamint az átadott kulcsok és tartozékok körét. 

3. A Haszonkölcsönbe vevőt az Ingatlan használatával összefüggő kötelezettségek az Ingatlan birtokbaadásának napjától terhelik. A jelen szerződés hatálybalépése és a birtokbaadás közötti időszakban az Ingatlannal kapcsolatos költségek és kötelezettségek a Haszonkölcsönbe adót terhelik.

III.	Az Ingatlan felújítása; a használatra vonatkozó megállapodások

1. Az Ingatlan jelenleg részleges felújításra szorul. A Haszonkölcsönbe adó kötelezettséget vállal arra, hogy az Ingatlan birtokbaadását megelőzően, saját költségén elvégezteti a jelen szerződés 2. számú mellékletét képező „műszaki leírás és állapotfelmérési jegyzőkönyv”-ben feltárt hibák kijavításához szükséges részleges felújítási munkákat. 
	
2. A Haszonkölcsönbe vevő köteles az Ingatlant rendeltetésének megfelelően használni, a jó gazda gondosságával kezelni és az állagát megóvni.

3	Haszonkölcsönbe vevő viseli az Ingatlan használatával összefüggő valamennyi üzemeltetési költséget, így különösen a víz- és csatornadíjat, villamosenergia-, gáz-, távhő- és szemétszállítási díjat, továbbá a telekommunikációs költségeket, a társasházi közös költséget és az Ingatlan rendeltetésszerű használatával összefüggő egyéb üzemeltetési költségeket. A Haszonkölcsönbe vevő kötelezettséget vállal arra, hogy a birtokbaadást követően haladéktalanul, de legkésőbb nyolc (8) napon belül az e pontban megjelölt közüzemi szolgáltatásokra vonatkozó szerződéseket a saját nevére átíratja.

4.	A Haszonkölcsönbe vevő köteles haladéktalanul jelezni a Haszonkölcsönbe adó részére az Ingatlant érintő kárveszélyt, az ennek elmulasztásából eredő károkért Haszonkölcsönbe vevő felel.

5.	A Haszonkölcsönbe vevő felelős minden olyan kárért, amely a haszonkölcsön tárgyának, az Ingatlan rendeltetésellenes, vagy szerződésellenes használatának következményeképpen keletkezik.

6.	A Haszonkölcsönbe vevő a tevékenysége során harmadik személyeknek okozott kárért maga tartozik felelősséggel.

7.	A Haszonkölcsönbe vevő a saját költségén köteles gondoskodni az Ingatlan használattal arányos fenntartásáról, ennek keretében a szükséges karbantartásról és az állagmegóvásról.

8. A Haszonkölcsönbe vevő az Ingatlanon általa végzett átalakítások és értéknövelő beruházások költségeinek megtérítésére sem a haszonkölcsön időtartama alatt, sem annak megszűnését követően nem tarthat igényt.

9.	A Haszonkölcsönbe adó a jelen szerződés hatálya alatt jogosult az Ingatlan használatát ellenőrizni, a Haszonkölcsönbe vevő tevékenységének szükségtelen akadályoztatása nélkül.

10.	A Haszonkölcsönbe vevő kijelenti, hogy a nemzeti vagyonról szóló 2011. évi CXCVI. törvény (a továbbiakban: Nvtv.) 3. § (1) bekezdés 1. pont a) alpontja szerinti átlátható szervezet.

11. A Haszonkölcsönbe vevő az Nvtv. 11. § (11) bekezdésében foglaltak teljesítése érdekében vállalja, hogy az Ingatlant a jelen szerződés rendelkezéseinek, a tulajdonosi előírásoknak és a meghatározott hasznosítási célnak megfelelően használja; az Ingatlan használatával, fenntartásával és állagmegóvásával kapcsolatos lényeges eseményeket, így különösen az elvégzett karbantartási és állagmegóvási munkákat, valamint az esetleges káreseményeket megfelelően dokumentálja; a Haszonkölcsönbe adó felhívására az Ingatlan használatáról és állapotáról, valamint a meghatározott hasznosítási cél teljesüléséről beszámol, és az ezek ellenőrzéséhez szükséges adatokat és dokumentumokat a Haszonkölcsönbe adó rendelkezésére bocsátja. A Haszonkölcsönbe vevő vállalja továbbá, hogy a hasznosításban vele közvetlen vagy közvetett módon jogviszonyban álló harmadik félként kizárólag természetes személy vagy átlátható szervezet vesz részt. 

IV.	A szerződés megszűnése

Felek jogosultak a jelen szerződést megszüntetni:
–	bármikor, írásban közös megegyezéssel,
–	rendes felmondással, a másik szerződő félhez intézett nyilatkozattal, a nyilatkozat átvételét követő nappal kezdődő 30 nap felmondási idővel indokolás nélkül,
–	azonnali hatállyal, ha
o	a haszonkölcsön célja lehetetlenné válik,
o	a Haszonkölcsönbe vevő az Ingatlant rendeltetésellenesen, vagy a jelen szerződésben foglaltaktól eltérő módon, illetve célra használja,
o	a Haszonkölcsönbe vevő az Ingatlanra vonatkozó karbantartási és állagmegóvási kötelezettségének nem tesz eleget,
o	a szerződésben foglalt egyéb kötelezettségét bármely fél nem teljesíti,
–	azonnali hatállyal, kártalanítás nélkül, ha a nemzeti vagyon hasznosításában részt vevő bármely, a Haszonkölcsönbe vevővel közvetlen vagy közvetett módon jogviszonyban álló harmadik fél szervezet a szerződés megkötését követően beállott körülmény folytán már nem minősül átlátható szervezetnek (Nvtv. 11. § (12) bekezdés),
–	azonnali hatállyal, kártalanítás nélkül, ha a Haszonkölcsönbe vevő tulajdonosi szerkezetében az Nvtv. 3. § (1) bekezdés 1. pontja szerinti átlátható szervezeti minőségét érintő változás következik be, amelyről a Haszonkölcsönbe vevő a Haszonkölcsönbe adót haladéktalanul, írásban köteles tájékoztatni.
V.	Egyéb rendelkezések

1.	 A Felek kapcsolattartói:

Haszonkölcsönbe adó részéről: Karczub Andrea stratégiai főkoordinátor
telefon: 
e-mail cím: 

Haszonkölcsönbe vevő részéről:
Victora Zsolt ügyvezető
telefon: 
e-mail cím: 
2. 	A Felek jogosultak a kapcsolattartók személyét egyoldalú, egymáshoz elektronikus levélben intézett nyilatkozattal megváltoztatni.

3.	A Felek kötelesek a jelen szerződéssel összefüggő nyilatkozataikat a másik szerződő féllel írásban, igazolható módon közölni (ajánlott - tértivevényes küldemény útján kézbesíteni, vagy személyesen átadni). Kézbesíthetetlenség esetén a postai kézbesítésre feladott nyilatkozatok a második sikertelen kézbesítéstől számított 5. (ötödik) munkanapon kézbesítettnek minősülnek. A joghatás kiváltását nem célzó kommunikáció e-mailben is történhet.

4.	A Felek tudomásul veszik, hogy Budapest Főváros XIV. Kerület Zugló Önkormányzata Képviselő-testületének a közérdekű adatok közzétételéről és a közérdekű adatok megismerésére irányuló igények teljesítésének rendjéről szóló 28/2014. (XI. 18.) önkormányzati rendelete alapján Felek– a személyes adatnak minősülő adatok kivételével – a jelen szerződést teljes terjedelmében a honlapjukon közzéteszik. A közzétételre egyebekben az információs önrendelkezési jogról és az információszabadságról szóló 2011. évi CXII. törvény vonatkozó rendelkezései az irányadók.

5.	A Felek tudomásul veszik, hogy jelen szerződés teljesítésével kapcsolatban, valamint azt követően a szerződés teljesítése kapcsán tudomásukra jutott információkat, tényeket, adatokat kezelik, így különösen a Felek és kapcsolattartóik adatait. Az adatkezelés jogalapja a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló az Európai Parlament és Tanács 2016. április 27-i (EU) 2016/679 Rendelete (a továbbiakban: GDPR) 6. cikk (1) bekezdés e) pontja, mely szerint az adatkezelés a Haszonkölcsönbe adó közérdekű feladatának végrehajtásához szükséges. A Felek a birtokukban lévő adatokat csak az arra felhatalmazott szervek, hatóságok részére adhatják ki, egyébként bizalmasan kezelik; harmadik félnek semmilyen formában nem adják tovább. A Felek birtokában lévő adatok és információk – a másik fél által előzetesen adott kifejezett írásbeli hozzájárulás nélkül – kizárólag a szerződés teljesítésére használhatók fel.
6.	A Felek kötelezettséget vállalnak, hogy a szerződéssel kapcsolatos adatkezelések tekintetében – a törvényi rendelkezések megtartása mellett – együttműködnek. A Felek az adataikban történő változás esetén a változásról haladéktalanul, de legkésőbb 5 napon belül értesítik a másik felet, az ebből adódó joghátrány a változás bejelentését elmulasztó Felet terheli.

7.	A jelen szerződés megszűnésekor a Haszonkölcsönbe vevő köteles az Ingatlant rendeltetésszerű használatra alkalmas állapotban visszaadni a Haszonkölcsönbe adó részére.

8.	A Felek képviselői kijelentik, hogy rendelkeznek a jelen szerződés megkötéséhez szükséges felhatalmazással, és képesek a jelen szerződésben foglaltak teljesítésére, továbbá, hogy a szerződéskötési képességükben korlátozva nincsenek.

9.	A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény és az Nvtv. rendelkezései az irányadók.

10.	A jelen szerződést a Felek, mint akaratukkal mindenben megegyezőt, elolvasás és közös értelmezés után jóváhagyólag írják alá.

Jelen szerződés 5 eredeti példányban készült, melyből 3 példány a Haszonkölcsönbe adót, 2 példány a Haszonkölcsönbe vevőt illeti meg.

Budapest, 




………………………………………….   ……..…….……………………………….
Budapest Főváros XIV. Kerület Zugló   Zugló Információs és Médiacsoport Kft.
  	        Önkormányzata			  Haszonkölcsönbe vevő
  	   Haszonkölcsönbe adó    	          képviseli: Victora Zsolt ügyvezető
képviseli: Rózsa András polgármester 


Mellékletek:
1. számú melléklet: tulajdoni lap
2. számú melléklet: műszaki leírás és állapotfelmérési jegyzőkönyv
1

